Helsingin asuntopomo junaili edullisen hitas-huoneiston sukulaiselleen – "Virastossa vallitsi pelon ilmapiiri"

ASUNTOKAUPPA Usea henkilö vahvistaa ATT:n päällikön järjestäneen asunnon lähisukulaiselleen.

Asuntopomon sukulaiselleen järjestämä hitas-asunto on näissä Etelä-Hermannin taloissa. Etelä-Hermanni sijaitsee itäisessä kantakaupungissa Kalasataman kulmilla. Jukka Hämäläinen

Jukka Hämäläinen

Vuonna 2010 Helsingin Asuntotuotantotoimiston (ATT) edessä jonotettiin teltoin, makuupussein ja lepotuolein varustautuneina itäiseen kantakaupunkiin Hermanniin rakennettavan hitas-talon asuntoja.

Ensimmäiset olivat tulleet jonoon jo perjantaina, jopa Ruotsista asti. Asuntojen jako jonossa ja puhelinmyynnissä alkoi maanantaiaamuna kello 9.

Hitasten hinnat olivat tuolloin 2 700–2 800 euron tuntumassa neliöltä. Uudet asunnot maksoivat pääkaupunkiseudulla Tilastokeskuksen mukaan tuohon aikaan keskimäärin 3 900 euroa neliöltä eli ATT:n rakennuttamat asunnot olivat edullisia.

Se laitettiin hänen määräyksestään holdiin.”

Ennen asuntojen valmistumista vuonna 2012 yksi varauksista peruutettiin. ATT:tä johtava asuntotuotantopäällikkö Sisko Marjamaa totesi Helsingin Uutisten lähteiden mukaan asiasta kuultuaan, ettei asuntoa saa myydä kenellekään, vaikka hakijajonot oli tarkoitus käydä läpi normaalin käytännön mukaisesti.

– Se laitettiin hänen määräyksestään holdiin. Sitten Marjamaa vahvisti, että hänen lähisukulaisensa ostaa asunnon, yksi asiaa tuntevista lähteistä kertoo Helsingin Uutisille.

Jossain vaiheessa Helsingin Sanomat sai vihiä, että päällikön lähisukulainen on saanut asunnon ATT:n talosta. Lehden yhteydenotosta kerrottiin Marjamaalle.

– Myyjät ohjeistettiin kertomaan, että läheinen olisi ollut puhelinjonossa, vaikka hän ei missään vaiheessa ollut jonotuslistalla. Hänen nimeään ei löydy asiakirjoista, toinen lähteistä kertoo.

Ihmisiä loukkasi lähteiden mukaan se, että heidät pakotettiin valehtelemaan.

– Marjamaa oli viraston ylin johtaja, eikä henkilökunnalla ollut mitään mahdollisuuksia toimia vastoin hänen selvää määräystään. Virastossa vallitsi pelon ilmapiiri, eikä eriäviä näkemyksiä asioista sallittu, yksi lähde toteaa.

Vuonna 2012 valmistunut asunto on 48 neliön kokoinen. Runsaan 147 000 euron myyntihinnalla neliöhinnaksi tuli 3 075 euroa.

Hitas-asuntojen laskennallinen enimmäismyyntihinta on tällä hetkellä hieman yli 3 700 euroa neliöltä. Jos talo vapautetaan 30 vuoden päästä myyntirajoituksista, hinta määräytyy vapailla markkinoilla.

Helsingin Uutiset ei useista yhteydenotoista huolimatta onnistunut tavoittamaan Marjamaata kommentoimaan asiaa.